In nomine Domini, amen. Noverint universi presens publicum instrumentum inspecturi quod anno ejusdem Domini currente millesimo quadringentesimo quinto, indictione decima tercia, die sabbati in festo sancti Petri ad vincula que fuit dies prima mensis augusti, pontificatus sanctissimi in Christo patris et domini nostri domini Benedicti divina providencia pape tercii decimi anno undecimo, in mei notarii publici testumque presencia subscriptorum personaliter constitutus, in ecclesia monasterii de Vallebaoni ordinis cisterciensis Lingonensis diocesis, videlicet ante majus altare ipsius ecclesie, venerabilis et religiosus pater et dominus frater Theobaldus abbas monasterii Alberippe ordinis et diocesis predictorum quiquidem dominus abbas, assistentibus ibidem et presentibus pluribus utriusque sexus habitantibus et incolis ville de dicta Vallebaone ad divina audienda in ecclesia ipsa congregatis, exhibuit et obtulit quasdam litteras bone memorie domini fratris Jacobi quondam abbatis Cistercii ac venerabilium et religiosorum virorum ceterorum quam plurimorum diffinitorum capituli generalis dicti Cistercii in anno Domini millesimo trecentesimo nonagesimo quarto ibidem tenti et celebrati super unione, incorporatione et annexa vel annectione dicti monasterii Vallisbaonis eidem monasterio Alberippe dudum per eosdem quondam abbatem et alios diffinitores dicti capituli generalis in eorum capitulo generali anno et loco quibus supra uniti, incorporati et annecti confectas, sanas et integras sigillis eorumdem quondam abbatis et diffinitorum in caudis pendentibus et cera alba ut prima facie videbatur sigillatas, quarum litterarum tenor sequitur sub hiis verbis : … [A55]. Item exhibuit quasdam litteras apostolicas dicti domini nostri pape Benedicti etiam sanas et integras super dictis unione, incorporatione et annectione etiam confectas ejusdem domini nostri domini pape vera bulla plombea cum filis de serico rubei croceique coloris more solito bullatas, quarum litterarum apostolicorum tenor sequitur in vec verba : … [A58]. … Dicens et asserens idem dominus abbas Alberippe quod dudum dicti defunctus abbas Cistercii ceterique diffinitores capituli generalis ibidem tunc tenti et celebrati causis et rationibus in eorum preinsertis litteris super hoc confectis latius declaratis, monasterium Vallisbaonis predictum una cum membris possessionibus, juribus, bonis, libertatibus et pertinentiis suis universis predicto monasterio de Albarippa unierant, incorporaverant perpetuis temporibus et annexerant, volentes et statuentes ipsi abbas Cistercii et diffinitores quod, duabus monialibus in ipso monasterio Vallisbaonis tunc manentibus et existentibus prius de medio sublatis vel alibi in eodem ordine collocatis, dictus abbas Alberippe unum monachum vel plures monachos sui monasterii in dicto Vallisbaonis loco qui missam vel missas secundum proventum et redditum ejusdem loci quantitatem pro fundatorum et benefactorum ipsius loci animabus celebrent, locumque predictum reparent, manuteneant et gubernent. Dicensque dominus noster papa incorporationi, unioni et annexioni hujusmodi annuens ad supplicationem dictorum abbatis et conventus per suas superius insertas litteras apostolicas, dictum monasterium Vallisbaonis nunc abbatissa et monialibus carens et destitutum monasterio Alberippe prelibato etiam incorporaverat, annexerat et unierat. Ita quod abbati et conventui dicti monasterii Alberippe liceat exnunc per se vel suum procuratorem corporalem ipsius monasterii Vallisbaonis sua auctoritate propria apprehendere possessionem et tenere fructusque redditus et proventus ac jura et obvenciones ipsius monasterii Vallisbaonis universa in utilitatem reparationem ac supportanionem onerum ejusdem monasterii Vallisbaonis convertere licencia cujuscumque minime super hoc obtenta seu requisita. Et ob hoc prefatus dominus abbas Alberippe, suo et dicti conventus Alberippe nomine predictis unione et incorporatione uti volens et gaudere prefatum Vallisbaonis monasterium nunc abbatissa et monialibus carens vacuum et destitutum, intravit, accepit ac possessione ipsius monasterii jurumque membrorum pertinenciarum proventum et emolumentorum ejusdem per libri missalis ac vestimentorum sacerdotalium ecclesie ipsius monasterii manualem tactum apprehendit et adeptus fuit actualem realem et corporalem. Quibus sic actis, idem dominus abbas ad hostium domus habitationis ejusdem monasterii, in qua religiosa donna Symona de Gans olim ipsius monasterii abbatissa residebat et residere consueverat, personaliter accedens eandem domum seu monasterium etiam intravit, accepit ac possessionem ipsius jurumque et membrorum ejusdem, per claves hostiorum ejusdem domus seu monasterii etiam apprehendit et adeptus fuit corporalem nomine ad hoc contradicente seu contrariante quaquidem possessione ipsorum ecclesie et monasterii per ipsum dominum abbatem ipsius dictorumque monasterii Alberippe et conventus ejusdem nomine apprehensa et adepta. Prefatus dominus abbas certa regimen et administrationem ipsius monasterii Vallisbaonis in spirituali et temporali juxta litterarum unionis et incorporationis predictarum seriem et tenorem providere cupiens, ut dicebat, religiosis viris domnis seu fratribus Michaeli de Proigneyo et Girardo de Calma monachis et religiosis monasterii de dicta Albarippa ibidem presentibus commisit regimen, gubernationem et administrationem in spiritualibus et temporalibus dicti monasterii Vallisbaonis tam in capite quam in membris, mandans et precipiens eisdem religiosis quatinus ipsum monasterium Vallisbaonis una cum juribus et pertinentiis suis universis tam in spirituali quam temporali regant, gubernent et administrent ac divinum officium in eisdem monasterio et ecclesia ejusdem celebrare regereque, gubernare, administrare et celebrare habeant et procurent ita et taliter quod ipsum monasterium Vallisbaonis nullum in spiritualibus vel temporalibus patiatur detrimentum conscienciam suam exonerando et eorumdem duorum religiosorum et cujuslibet eorum consciencias onerando quidquid duo religiosi simul et vicissim mandatis dicti domini abbatis tamque filii obediencie, parentes clavesque ipsius monasterii Vallisbaonis suscipientes et onus hujusmodi regiminis et administrationis recipientes promiserunt bona fide et in voto sue religionis ipsum monasterium bene et fideliter regere et gubernare ac eidem in spiritualibus ut decet et secundum ejusdem monasterii proventum et exituum facultatem seu quantitatem deservire. De et super quibus omnibus et singulis supradictis, prenominatus dominus abbas petiit a me notario publico subscripto sibi dari et fieri publicum instrumentum seu publica instrumenta unum vel plura ejusdem tamen et unius substancie et tenoris. Acta fuerunt hec dicta Vallebaone et in monasterio predicto sub anno, indictione, die, mense, hora, pontificatu et locis quibus supra. Presentibus Odone Mathei de Proigneyo clerico tabellione curie Lingonensis, Johanne Conhe de Baiche de Vicinis, Johanne Brouherii, Jacobo Vanuerii, Hugone Consturarii, Nicolao filio dicti le Grand Perrot, omnibus de dicto Vallebaone, et pluribus aliis testibus ad premissa vocatis specialiter et rogatis. Et ego Jacobus Goveti de Vicinis, Lingonensis diocesis publicus auctoritate apostolica notarius et curie Lingonensis tabellio juratus, quia premissarum litterarum superius insertarum exhibitioni et oblationi possessionis apprehensioni et adeptioni, commissioni, permissioni ceterisque omnibus et singulis suprascriptis dum modo predicto fierent et agerentur, una cum prenominatis testibus presens sui eaque sit fieri, vidi et audivi ideo presens publicum per me receptum instrumentum in hanc publicam formam redegi manu que mea propria fideliter scripsi, signo quod meo solito hic me substribendo signam requisitus et rogatus.